მორკოვიცე-სლიჟანი

მორკოვიცე-სლიჟანი () — ქალაქი ჩეხეთში, ზლინის მხარეში. მდებარეობს კრომერჟიჟის რაიონში. ქალაქი ორი მუნიციპალური ნაწილის მორკოვიცესა და სლიჟანისგან შედგება.

გეოგრაფია
მორკოვიცე-სლიჟანი რაიონულ ცენტრ კრომერჟიჟიდან სამხრეთ-დასავლეთით, დაახლოებით 14 კილომეტრში მდებარეობს. მისი მთელი ტერიტორია ლიტენჩიცეს ბორცვებზეა. ქალაქის ყველაზე მაღალი წერტილია კლაშტენეცის გორა 498 მეტრი სიმაღლით ზღვის დონიდან. ქალაქში მიედინება მორკოვიცკის ღელე, მდინარის გასწვრივ რამდენიმე სათევზაო ტბორია მოწყობილი.

ისტორია
მორკოვიცე ისტორიულ წყაროებში პირველად 1222 წელსაა ნახსენები, ხოლო სლიჟანი 1353 წელს. XIII საუკუნეში მორკოვიცეში იდგა საფორთეფიკაციო ნაგებობა, რომელსაც გარშემო დაგუბებული წყალი ეკრა თავდაცვის მიზნით. ქალაქში იყო ბაზარი და ლუდსახარში. ეკლესიის მახლობლად მდგარი დამნაშავეთა დასასჯელი ქვის სვეტი ადასტურებს, რომ ქალაქს თვითმმართველი უფლებები ჰქონდა. შუა საუკუნეების მორავიაში დამნაშავეებს ქვის სვეტზე მიბმით სჯიდნენ და არცხვენდნენ. 

დღევანდელი ქალაქი მორკოვიცე-სლიჟანი 1960 წელს ორი მუნიციპალიტეტის - მორკოვიცესა და სლიჟანის გაერთიანებით შეიქმნა. სლიჟანი შედარებით პატარა დასახლებაა, სადაც ბოლო მონაცემებით 355 ადამიანი ცხოვრობს.

ღირსშესანიშნაობები
მინი|მარცხნივ|წმინდა იოანე ნათლისმცემლის ეკლესია
მორკოვიცეს ციხე XVII საუკუნეშია აგებული. მის გარშემო გაშენებულია ბაღი, სადაც წმინდა ფლორიანისა და წმინდა ვენდელინის ბაროკოს სტილის ქანდაკებები დგას.

ქალაქში მდებარეობს კალათების მუზეუმი, სადაც 1700-იან წლებში აქ დამკვიდრებულ კალათების კეთების ტრადიციას აღნიშნავს. მუზეუმში გამოფენილია ბოლო 300 წლის მანძილზე მორკოვიცე-სლიჟანსა და მის შემოგარენში მოქსოვილი კალათები, აგრეთვე ხის განსხვავებული ავეჯი.

წმინდა იოანე ნათლისმცემლის ეკლესია პირველად აქ შუა საუკუნეებში ააგეს, დღევანდელი ნაგებობა კი XVIII საუკუნით თარიღდება.

ცნობილი ადამიანები
მინი|კალათების მუზეუმი
იან ოპსიმატესი (1568 – 1620) - მოაზროვნე, მოგზაური და განმანათლებელი 
თეოდორ მარტინეცი (1909 – 1989) - მიკრობიოლოგიის პროფესორი, მასარიკის უნივერსიტეტის ყოფილი რექტორი (1959 – 1969)

დაძმობილებული ქალაქები
 ჟიტავანი, სლოვაკეთი   

რესურსები ინტერნეტში

სქოლიო

კატეგორია:ზლინის მხარის ქალაქები